কেন্দ্রীয় সরকারের অনুমোদন পেল মোটর ভেহিকল সংশোধনী বিল ২০১৬। এখন থেকে ড্রাইভিং লাইসেন্স ও ভেহিকল রেজিস্ট্রেশনের ক্ষেত্রে বাধ্যতামূলক হল আধার কার্ড। এছাড়া ট্রাফিক আইন লঙ্ঘনের ক্ষেত্রে অত্যন্ত কড়া শাস্তির কথা বলা হয়েছেন এই স‌ংশোধনীতে। কেন্দ্রীয় সড়ক ও পরিবহণ মন্ত্রী নিতিন গডকড়ি সাংবাদিক বৈঠকে জানান, এখন থেকে আধার নম্বর দিয়েই আবেদন করতে হবে ড্রাইভিং লাইসেন্সের এবং লার্নিং লাইসেন্সের জন্য আর ট্রান্সপোর্ট অফিসে যাওয়ার প্রয়োজন নেই। এই লাইসেন্স পাওয়া যাবে অনলাইনেই। 
আরও পড়ুন
এবার থেকে শুধু জরিমানা নেবেন না, দেবেনও এই পুলিশকর্মীরা
ট্রাফিক আইনের নামে পুলিশের জুলুম, এসে গেল বাঁচার উপায়
এই নতুন সংশোধনীর মূল উদ্দেশ্য ট্রাফিক আইন লঙ্ঘনে আরও কড়া শাস্তির ব্যবস্থা করা। নতুন আইনে কী কী ক্ষেত্রে কতটা বাড়ল জরিমানার পরিমাণ দেখে নিন এক নজরে— 
১. মদ্যপ অবস্থায় গাড়ি চালালে জরিমানা বাড়ল পাঁচগুণ— ১০,০০০ টাকা।
২. যদি মদ্যপ অবস্থায় গাড়ি চালিয়ে কোনও দুর্ঘটনা ঘটে এবং গাড়ির ধাক্কায় কেউ মারা যান, তবে চালককে জামিনঅযোগ্য ধারায় গ্রেফতার করা হবে। এই ধরনের অপরাধের শাস্তি হিসেবে ১০ বছর পর্যন্ত জেল হতে পারে। 
৩. সড়ক দুর্ঘটনায় মৃতের পরিবারকে চার মাসের মধ্যে ৫ লক্ষ টাকা ক্ষতিপূরণ দেওয়া হবে এখন থেকে। আগের তুলনায় ক্ষতিপূরণের পরিমাণ বাড়ল ১০ গুণ। 
৪. হিট অ্যান্ড রান অ্যাক্সিডেন্টের ক্ষেত্রে মৃতের পরিবারকে দিতে হবে ২ লক্ষ টাকা, প্রায় ৮ গুণ বাড়ল এই পরিমাণ। 
৫. নাবালকদের গাড়ি চালাতে দিলে সেই গাড়ির রেজিস্ট্রেশন বাতিল করা হবে। এই ধরনের ক্ষেত্রে যদি সেই নাবালকের হাতে কোনও দুর্ঘটনা ঘটে, তবে তাকে এবং তার পরিবারকে ২৫,০০০ টাকা জরিমানা দিতে হবে। সঙ্গে তিন বছর পর্যন্ত জেলও হতে পারে। 
৬. হেলমেট না পরে বাইক চালালে জরিমানা দিতে হবে ১০০০ টাকা এবং সঙ্গে তিন মাসের জন্য বাতিল করা হবে লাইসেন্স। লালবাতি লঙ্ঘন করলে এবং সিট বেল্ট না পরে চার চাকার গাড়ি চালালেও একই পরিমাণ জরিমানা হবে এবং সেক্ষেত্রেও তিন মাসের জন্য বাতিল করা হবে ড্রাইভিং লাইসেন্স। 
৭. গাড়ি চালানোর সময়ে মোবাইল ফোনে কথা বললে জরিমানা হতে পারে ১০০০ টাকা থেকে ৫০০০ টাকা পর্যন্ত।